Ramaphosa-kabinet is ‘oorlogsverklaring’ sê EFFMbuyiseni Ndlozi. Foto: Facebook Die EFF het pres. Cyril Ramaphosa as ŉ “oneerlike, manipulerende persoon” beskryf nadat hy Woensdagaand sy kabinet aangekondig het. Volgens Mbuyiseni Ndlozi, woordvoerder van die EFF, is die nuwe kabinet ŉ belediging vir die intelligensie van die land. “Die eerste teken van absolute oneerlikheid is die idee dat hy die kabinet verklein het deur die aantal ministers te verminder maar tog die aantal adjunkministers verhoog het. Die punt van die beroep om die kabinet te verklein was nog altyd om belastingbetalers geld te bespaar.” Ndlozi meen die kabinet is steeds te groot en is só saamgestel om faksies binne die ANC gelukkig te hou. “Die EFF verwerp ook die kabinet omrede korrupte individue soos Pravin Gordhan beloon word al is hy deur die openbare beskermer skuldig bevind aan wanadministrasie en wangedrag.” Die heraanstelling van Gordhan kom volgens Ndlozi daarop neer dat Ramaphosa geen agting het vir die verslae en regstellende stappe van dié hoofstuk 9-instelling nie. “Die aanstelling van Gordhan is irrasioneel en ongrondwetlik.” Ndlozi meen die verwikkelinge rakende aanstellings volgens geslag en jonger mense is wel positief. “Ons verwerp egter die kabinet en beskou dit as ŉ oorlogsverklaring en die EFF sal beslissend reageer. Ramaphosa sal dieselfde hanteer word as [oudpres. Jacob] Zuma. Iemand wat die bevindinge van die openbare beskermer ignoreer, is ŉ vyand van die EFF en ŉ grondwetlike misdadiger.”